b"\n_START_ARTICLE_\nRodolfo Mart\xc3\xadn Villa\n_START_SECTION_\nActivitat pol\xc3\xadtica\n_START_PARAGRAPH_\nNomenat membre a les Corts Espanyoles l'any 1961 com a Conseller Nacional, el maig de 1974 fou nomenat Governador Civil de la prov\xc3\xadncia de Barcelona, c\xc3\xa0rrec que va mantenir fins que sota la presid\xc3\xa8ncia de Carlos Arias Navarro va ser Ministre de Relacions Sindicals al desembre de 1975, en el primer govern de la monarquia. _NEWLINE_Despr\xc3\xa9s de ser nomenat Adolfo Su\xc3\xa1rez President del Govern al comen\xc3\xa7ament de la transici\xc3\xb3 democr\xc3\xa0tica, el juliol de 1976 va ocupar la cartera de Governaci\xc3\xb3 fins a l'abril de 1979, i va ser un dels personatges claus de la transici\xc3\xb3. _NEWLINE_S'integr\xc3\xa0 com a independent (sector blau o d'exfranquistes) a la Uni\xc3\xb3 de Centre Democr\xc3\xa0tic (UCD), al mateix temps que era designat senador reial a les Corts Generals de 1977. En les eleccions generals de 1979 fou escollit diputat al Congr\xc3\xa9s en representaci\xc3\xb3 de la prov\xc3\xadncia de Lle\xc3\xb3. Va tornar al govern al setembre de 1980 com a Ministre d'Administraci\xc3\xb3 Territorial. Despr\xc3\xa9s de la dimissi\xc3\xb3 d'Adolfo Su\xc3\xa1rez com a president del govern, el nou president Leopoldo Calvo-Sotelo el confirm\xc3\xa0 en el c\xc3\xa0rrec. Al desembre del mateix any es va convertir en Vicepresident Primer del Govern, c\xc3\xa0rrec que va mantenir fins al juliol de 1982. _NEWLINE_Amb la dissoluci\xc3\xb3 de la UCD, es va incorporar al Partit Dem\xc3\xb2crata Popular (PDP) d'\xc3\x93scar Alzaga per integrar-se l'any 1989 al Partit Popular, de la m\xc3\xa0 del qual va tornar a obtenir l'acta de diputat en les eleccions generals espanyoles de 1989 en representaci\xc3\xb3 de la circumscripci\xc3\xb3 de Madrid, esc\xc3\xb3 que repet\xc3\xad en les eleccions de 1993 i 1996. Allunyat de la primera l\xc3\xadnia pol\xc3\xadtica, fou comissionat del Govern per al desastre del Prestige l'any 2002."